Subject: FW: ΚΙΝΗΤΟΠΟΙΗΣΕΙΣ ΤΟΥ ΕΚΠΑΙΔΕΥΤΙΚΟΥ ΠΡΟΣΩΠΙΚΟΥ ΤΟΥ ΤΕΙ ΕΞ ΑΙΤΙΑΣ ΚΑΙ ΤΟΥ ΝΕΟΥ ΚΟΥΡΕΜΑΤΟΣ ΤΩΝ ΑΠΟΔΟΧΩΝ ΤΟΥ
From: "Mailing-List Administrator" <[email-masked]>
To: "Mailing-List Administrator" <[email-masked]>
Date: Thu, 6 Sep 2012 09:12:22 +0300

From: Αναστασάκης Ανδρέας [mailto:[email-masked]] 
Sent: Wednesday, September 05, 2012 8:45 PM
To: Mailing-List Administrator
Subject: ΚΙΝΗΤΟΠΟΙΗΣΕΙΣ ΤΟΥ ΕΚΠΑΙΔΕΥΤΙΚΟΥ ΠΡΟΣΩΠΙΚΟΥ ΤΟΥ ΤΕΙ ΕΞ ΑΙΤΙΑΣ ΚΑΙ
ΤΟΥ ΝΕΟΥ ΚΟΥΡΕΜΑΤΟΣ ΤΩΝ ΑΠΟΔΟΧΩΝ ΤΟΥ

Σύλλογος Εκπαιδευτικού Προσωπικού ΤΕΙ Κρήτης

Απόφαση Γενικής Συνέλευσης 04.09.2012

Στη Γενική Συνέλευση των μελών Ε.Π. του ΤΕΙ Κρήτης υπήρξε κοινή διαπίστωση
ότι το ΤΕΙ Κρήτης, όπως άλλωστε και τα άλλα ΤΕΙ και Πανεπιστήμια της χώρας,
ένα χρόνο μετά την ψήφιση του νόμου πλαισίου 4009/2011 και των πρόσφατων
τροποποιήσεών του, βρίσκεται σε εξαιρετικά δύσκολη θέση. Θέση που έχει
επέλθει λόγω της χρόνιας, μεθοδευμένης απαξίωσης της τριτοβάθμιας
τεχνολογικής εκπαίδευσης, καθώς όμως και των ισοπεδωτικών μνημονιακών
πολιτικών των τελευταίων κυβερνήσεων. Το ΤΕΙ Κρήτης αντιμετωπίζει στο
ευρύτερο αυτό περιβάλλον ανυπέρβλητα προβλήματα όπως:

1)       Υποχρηματοδότηση: Οι περικοπές της δημόσιας χρηματοδότησής του
υπερβαίνουν το 50%, και να καλύψει τα έξοδά του, δεν μπορεί να πληρώσει τη
σίτιση των φοιτητών κ.λπ.

2)       Το κούρεμα των αποθεματικών του λόγω PSI: Η καταστροφική περικοπή
μέσα σε μια νύχτα του 70% των αποθεματικών του Ιδρύματος οδηγεί σε πλήρη
αδυναμία κάλυψης των δαπανών για φοιτητική μέριμνα και παράλληλα δημιουργεί
κινδύνους εκποίησης της περιουσίας του.

3)       Η τεράστια έλλειψη εκπαιδευτικού προσωπικού: Η δραματική συρρίκνωση
του εκπαιδευτικού προσωπικού του, λόγω της μεγάλης μείωσης των επιστημονικών
/εργαστηριακών συνεργατών, της πρόωρης συνταξιοδότησης πολλών μελών Ε.Π. και
του παγώματος του διορισμού νέων μελών Ε.Π. που έχουν ήδη εκλεγεί, οδηγεί σε
σοβαρή ποιοτική υποβάθμιση της εκπαιδευτικής και ερευνητικής λειτουργίας
του.  

Σε αυτή την εξαιρετικά δύσκολη συγκυρία, οι προτάσεις του Υπουργείου
Οικονομικών για υψηλότατες περικοπές στους μισθούς των μελών Ε.Π. κατά 17,5%
μεσοσταθμικά, εάν εφαρμοστούν, θα υποβαθμίσουν ακόμη περισσότερο το ρόλο του
ακαδημαϊκού δασκάλου και κατά συνέπεια τη δημόσια τριτοβάθμια εκπαίδευση. Οι
μειώσεις αυτές είναι άδικες, αναξιοπρεπείς για τους ακαδημαϊκούς δασκάλους
και αναντίστοιχες των άλλων ειδικών μισθολογίων, καθώς τα μέλη ΔΕΠ και ΕΠ
αμείβονται με το μοναδικό Ειδικό Μισθολόγιο Δημόσιων Λειτουργών στο οποίο
δεν υπήρξε καμία αύξηση από το 2004 και μετά, ενώ κατά τη διάρκεια της
τελευταίας διετίας, οι μισθοί μας έχουν ήδη υποστεί δραματική μείωση της
τάξης του 25%. 

Οι τεράστιες αυτές μειώσεις των αποδοχών των μελών Ε.Π. και της δημόσιας
χρηματοδότησης των ΑΕΙ, συμπεριλαμβανομένου και του Ιδρύματός μας, είναι επί
πλέον και αναποτελεσματικές γιατί κινούνται στο αδιέξοδο πλαίσιο της
προσπάθειας υπέρβασης της οικονομικής κρίσης αποκλειστικά με περιοριστικές
πολιτικές λιτότητας. Αποφασίζουμε να αναλάβουμε τις παρακάτω δράσεις με
σκοπό να υπερασπιστούμε τις ζωές μας και τον ακαδημαϊκό μας ρόλο, να
διαφυλάξουμε το Ίδρυμά μας και να διατηρήσουμε το σοβαρό ακαδημαϊκό
εκπαιδευτικό και ερευνητικό επίπεδο που έχει κατακτήσει:

1)     Να καλέσουμε τους φοιτητές να αγωνιστούμε από κοινού για την ανατροπή
της διαλυτικής κατάστασης του Ιδρύματος.

2)     Να συντονίσουμε τη δράση μας με τους συλλόγους ΔΕΠ του Πανεπιστημίου
και του Πολυτεχνείου Κρήτης ώστε να δημιουργηθεί ένα ισχυρό μέτωπο
αντίστασης στην επιχειρούμενη διάλυση του ακαδημαϊκού προσωπικού και των ΑΕΙ
της Κρήτης.

3)     Να ζητήσουμε, σε κοινή σύσκεψη με τους άλλους εμπλεκόμενους φορείς,
από όλους τους βουλευτές της Κρήτης να σταθούν αλληλέγγυοι στον αγώνα μας
για την ανατροπή όλων των μέτρων υποχρηματοδότησης του ΤΕΙ Κρήτης και της
περαιτέρω δραματικής υποτίμησης των μισθών μας.

4)     Να γνωστοποιήσουμε στην τοπική κοινωνία, με κοινή συνέντευξη τύπου
προς τα ΜΜΕ των προεδρείων του Συμβουλίου ΤΕΙ και του Συλλόγου μας, την
τραγική κατάσταση του ΤΕΙ Κρήτης και να αποσαφηνίσουμε έτσι ότι ο αγώνας μας
είναι και δική της υπόθεση.

5)   Να πραγματοποιήσουμε Γενική Συνέλευση του Συλλόγου την Παρασκευή
7.9.2012 στις 12:00 στο Αμφιθέατρο της ΣΤΕΓ με παράλληλη αναστολή των
εξετάσεων για την ημέρα αυτή. Θέμα της Γ.Σ. η πρόταση του ΔΣ του Συλλόγου
για κλιμάκωση των ενεργειών μας και ενεργή συμμετοχή μας στην πενθήμερη
αποχή από το εκπαιδευτικό μας έργο που κήρυξε η ΟΣΕΠ ΤΕΙ την ερχόμενη
εβδομάδα από 10/9 έως 14/9.   

Το ΔΣ του Συλλόγου ΕΠ ΤΕΙ Κρήτης

 

Ανδρέας Αναστασάκης

Οικονομολόγος, μέλος ΕΠ ΤΕΙ Κρήτης

Τ.Θ. 1939 Ηράκλειο 71004, Κρήτη

Τηλ.: 2810-379660

Email:[email-masked]     

           <mailto:[email-masked]> [email-masked]